又次韻醵飲
作者：周必大
朝代：宋

paragraphs: 層軒發天藏，初日照粉雘。
雄觀跨鵬背，煩促陋蠶箔。
飛綏會蘭亭，傳觴寫桑落。
飲興江海窄，逸氣雲天薄。
雖無漢侯鯖，粗勝周禮醵。
清歡謝絲竹，賀厦驚燕雀。
圍棋角勝負，獻俳紛戲謔。
凉風徧廣坐，長夏失重熇。
高會方繼日，初筵今告朔。
要令四難并，詎止一餉樂。
明朝傳絕唱，百年無此作。
薦聞須狗監，賡絕愧鼠璞。
今王馳蒲輪，之子尚蓮幕。
行參瑚璉用，歸助棟梁託。
讀書照青藜，視草詠紅藥。
回顧廣文寒，莫忘鷄黍約。